CELEX ID: 32010R0756
Publication Date: 2010-08-24

Document Text:
KOMISJONI MÄÄRUS (EL) nr 756/2010,
24. august 2010,
millega muudetakse IV ja V lisa Euroopa Parlamendi ja nõukogu määruses (EÜ) nr 850/2004 püsivate orgaaniliste saasteainete kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 850/2004 (püsivate orgaaniliste saasteainete kohta ning millega muudetakse direktiivi 79/117/EMÜ), (1) eriti selle artikli 7 lõike 4 punkti a ja lõiget 5 ning artiklit 14,
ning arvestades järgmist:
(1)
Määrusega (EÜ) nr 850/2004 on ühenduse õigusesse üle võetud kohustused, mis on sätestatud püsivate orgaaniliste saasteainete Stockholmi konventsioonis (edaspidi „konventsioon”), mis on heaks kiidetud nõukogu 14. oktoobri 2004. aasta otsusega 2006/507/EÜ, mis käsitleb püsivate orgaaniliste saasteainete Stockholmi konventsiooni sõlmimist Euroopa Ühenduse nimel, (2) ning piiriülese õhusaaste kauglevi 1979. aasta konventsiooni juurde kuuluvas püsivaid orgaanilisi saasteaineid käsitlevas protokollis (edaspidi „protokoll”), mis on heaks kiidetud nõukogu 19. veebruari 2004. aasta otsusega 2004/259/EÜ, millega sõlmitakse Euroopa Ühenduse nimel piiriülese õhusaaste kauglevi 1979. aasta konventsiooni protokoll püsivate orgaaniliste saasteainete kohta (3).
(2)
Pärast Euroopa Liidu ja tema liikmesriikide ning Norra ja Mehhiko esitatud taotlusi ainete lisamiseks on konventsiooni alusel loodud püsivate orgaaniliste saasteainete hindamise komitee lõpetanud taotluste aluseks olnud üheksa aine hindamise ning leidnud, et need vastavad konventsiooni kriteeriumidele. Konventsiooniosaliste konverentsi 4. kohtumisel 4.-8. maini 2009 lepiti kokku kanda kõik üheksa ainet konventsiooni lisadesse.
(3)
Määruse (EÜ) nr 850/2004 IV ja V lisa oleks vaja muuta, et võtta arvesse uusi aineid, mis on lisadesse kantud konventsiooniosaliste konverentsi 4. kohtumisel.
(4)
Konventsiooniosaliste konverentsi 4. kohtumisel otsustati konventsiooni A lisasse (Kõrvaldamine) kanda kloordekoon, heksabromobifenüül ja heksaklorotsükloheksaanid, kaasa arvatud lindaan. Kuna osutatud ained on loetletud protokollis, on nad kantud määruse (EÜ) nr 850/2004 IV ja V lisasse.
(5)
Konventsiooniosaliste konverentsi 4. kohtumisel otsustati konventsiooni A lisasse (Kõrvaldamine) kanda pentaklorobenseen. Seepärast tuleks pentaklorobenseen kanda määruse (EÜ) nr 850/2004 IV ja V lisasse, märkides asjaomased kontsentratsiooni ülempiirid, mis on kehtestatud vastavalt püsivate orgaaniliste saasteainete kontsentratsioonipiiride määramise meetodile, mis on esitatud nõukogu 18. juuli 2006. aasta määruses (EÜ) nr 1195/2006 (millega muudetakse IV lisa Euroopa Parlamendi ja nõukogu määruses (EÜ) nr 850/2004 püsivate orgaaniliste saasteainete kohta) (4) ja nõukogu 16. veebruari 2007. aasta määruses (EÜ) nr 172/2007 (millega muudetakse Euroopa Parlamendi ja nõukogu määruse (EÜ) nr 850/2004 (püsivate orgaaniliste saasteainete kohta) V lisa) (5). Osutatud esialgsed kontsentratsiooni ülempiirid tuleks läbi vaadata, arvestades tulemusi, mis saadakse komisjoni nimel läbiviidava uuringuga määruse (EÜ) nr 850/2004 jäätmeid käsitlevate sätete rakendamise kohta.
(6)
Konventsiooniosaliste konverentsi 4. kohtumisel otsustati konventsiooni B lisasse (Piirangud) kanda perfluorooktaansulfoonhape ja selle derivaadid (edaspidi „PFOS”), tehes mõned konkreetseid kasutusalasid käsitlevad erandid. PFOSi kasutamine on praegu lubatud mõne konkreetse kasutusala puhul. PFOSi sisaldavate toodete kasutusea tõttu satub selliseid tooteid ka edaspidi veel mõne aasta jooksul jäätmetesse, kuigi üha väiksemates kogustes. Teatavate PFOSi sisaldavate materjalide kindlakstegemine konkreetsete jäätmete hulgas võib tekitada praktilisi raskusi. Seni ei ole veel piisavalt andmeid PFOSi koguste ja kontsentratsioonide kohta toodetes ja jäätmetes. Kui laiendada jäätmetele, milles PFOSi sisaldus ületab IV lisas esitatud kontsentratsioonipiiri, määruses (EÜ) nr 850/2004 sätestatud kohustust hävitada püsivad orgaanilised saasteained või need pöördumatult muundada, võiks see mõjutada olemasolevaid ringlussevõtu meetodeid ja raskendada varade säästlikku kasutamist, mis on keskkonnahoiu teine prioriteetne ülesanne. Seda arvestades on PFOS kantud IV ja V lisasse kontsentratsioonipiire esitamata.
(7)
Konventsiooniosaliste konverentsi 4. kohtumisel otsustati konventsiooni A lisasse (Kõrvaldamine) kanda tetrabromodifenüüleeter, pentabromodifenüüleeter, heksabromodifenüüleeter ja heptabromodifenüüleeter (edaspidi „polübromodifenüüleetrid”). Pentabromodifenüüleetri ja oktabromodifenüüleetri turuleviimine ja kasutamine on ELis piiratud Euroopa Parlamendi ja nõukogu 18. detsembri 2006. aasta määruse (EÜ) nr 1907/2006 (mis käsitleb kemikaalide registreerimist, hindamist, lubamist ja piiranguid) (REACH) (6) XVII lisaga, nimetatud ainete kontsentratsiooni ülempiiriks on sätestatud 0,1 massiprotsenti. Pentabromodifenüüleetrit, heksabromodifenüüleetrit, heptabromodifenüüleetrit ja tetrabromodifenüüleetrit praegu ELis turule ei viida, kuna osutatud ained on piiratud komisjoni 22. juuni 2009. aasta määrusega (EÜ) nr 552/2009 (millega muudetakse XVII lisa Euroopa Parlamendi ja nõukogu määruses (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH)) (7) ning Euroopa Parlamendi ja nõukogu 27. jaanuari 2003. aasta direktiiviga 2002/95/EÜ teatavate ohtlike ainete kasutamise piiramise kohta elektri- ja elektroonikaseadmetes (8). Nimetatud polübromodifenüüleetreid sisaldavate saaduste kasutusea tõttu satub kasutuskõlbmatuks muutunud saadusi ka edaspidi veel mõne aasta jooksul jäätmetesse. Kui laiendada jäätmetele, milles polübromodifenüüleetrite sisaldus ületab IV lisas esitatud kontsentratsioonipiiri, kohustust hävitada püsivad orgaanilised saasteained või need pöördumatult muundada, ohustaks see, arvestades praktilisi raskusi nimetatud aineid sisaldavate materjalide kindlakstegemisel segajäätmete hulgas ja seda, et praegu puuduvad põhjalikud teaduslikud andmed nimetatud ainete koguste ja sisalduse kohta toodetes ja jäätmetes, olemasolevaid ringlussevõtu meetodeid ning raskendaks seega varade säästlikku kasutamist. Konventsiooniosaliste konverentsi 4. kohtumisel tunnistati sellise probleemi olemasolu ja lepiti kokku spetsiaalsed erandid, et jätkata loetelusse kantud polübromodifenüüleetreid sisaldavate jäätmete ringlussevõtmist, isegi kui sellega võidakse ringlusse võtta püsivaid orgaanilisi saasteaineid. Seepärast tuleks sellised erandid kajastada määruses (EÜ) nr 850/2004.
(8)
Euroopa Liidus on vaja kehtestada ühesugused kontsentratsiooni ülempiirid, et vältida siseturu moonutamist. Olemasolevate andmete põhjal ja ettevaatuspõhimõtet rakendades on pentaklorobenseeni jaoks määruse (EÜ) nr 850/2004 IV ja V lisas kehtestatud esialgsed kontsentratsiooni ülempiirid.
(9)
Kuna osutatud ainete koguste ja sisalduse kohta toodetes ja jäätmetes, samuti kokkupuuteviiside kohta ei ole praegu põhjalikke teaduslikke andmeid, ei ole PFOSi ega polübromodifenüüleetrite jaoks võimalik kehtestada määruse (EÜ) nr 850/2004 IV ja V lisas kontsentratsiooni ülempiire. Vastavalt edasise teabe kättesaadavaks muutumisele ja läbivaatamisele komisjoni poolt esitatakse püsivate orgaaniliste saasteainete kontsentratsiooni ülempiiri väärtused, võttes arvesse püsivate orgaaniliste saasteainete määruse eesmärke.
(10)
Konventsiooni artikli 22 kohaselt jõustuvad konventsiooni A, B ja C lisa muudatused üks aasta pärast kuupäeva, mil nendest on teatatud hoiulevõtjale; jõustumise kuupäevaks on seega 26. august 2010. Seepärast ja kooskõla tagamise vajadust arvestades tuleks käesolevat määrust kohaldada samast kuupäevast.
(11)
Käesoleva määrusega ettenähtud meetmed on kooskõlas nõukogu direktiivi 75/442/EMÜ (9) alusel moodustatud komitee arvamusega. Käesolev määrus peaks jõustuma viivitamata,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EÜ) nr 850/2004 IV lisa asendatakse käesoleva määruse I lisaga.
2. Määruse (EÜ) nr 850/2004 V lisa muudetakse vastavalt käesoleva määruse II lisale.
Artikkel 2
Käesolev määrus jõustub päeval, mil see avaldatakse Euroopa Liidu Teatajas.
Käesolevat määrust kohaldatakse alates 26. augustist 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. august 2010

EuroVoc Classification:
Level 1: 100149
100160
100155
Level 2: 100269
100242
100215
100244
Level 3: 2825
2479
2524
1362
2090
All Concepts: 2521
2537
2739
2825
3885